ભાઠેના શિવશંભુ ઈન્ડસ્ટ્રીયલ સોસાયટીમાં આવેલા જય માતાજી ક્રિએશન નામના એમ્બ્રોઈડરીના કારખાનામાં શનિવારે સવારે અચાનક શોર્ટસર્કિટને કારણે આગ ભભૂકી ઉઠી હતી. કારખાનામાં આગ ભભૂકી ઉઠતા કારીગરોમાં ભાગદોડ મચી ગઈ હતી. કારીગરોએ આગ પર કાબુ મેળવવાનો પ્રયાસ કર્યો હતો. પરંતુ આગે જોતજાતામાં વિકરાળ સ્વરૂપ ધારણ કરી લીધુ હતું અને એમ્બ્રોઈડરી મશીન તેમજ સાડીઓનો જથ્થો સહિતનો સામાન આગની લપેટમાં આવી ગયા હતા. બનાવની જાણ થતાં ફાયર બ્રિગેડ ઘટના સ્થળે દોડી ગઈ હતી અને આગ પર કાબુ મેળવવાના પ્રયાસો હાથ ધરીયા હતા.ભારે જહેમત બાદ ફાયર બ્રિગેડ આગ પર કાબુ મેળવવામાં સફળ થઈ હતી. જોકે આગની આ ઘટનામાં કારખાનામાં મુકેલા ચાર એમ્બ્રોઈડરી મશીન, એક સિલાઈ મશીન, કમ્પ્યુટર, વાયરીંગ, ફર્નીચર, રો મટીરીયલ પાંચ હજાર જેટલી તૈયાર સાડીઓ તેમજ 2 હજાર જેટલી સ્પેર સાડીઓ બળીને ખાખ થઈ ગઈ હતી. સદનસીબે આગની આ ઘટનામાં કોઈને ઈજા કે જાનહાની થઈ ન હતી.